​ເຈົ້າ​ໜ້າ​ທີ່​ປະ​ຕິ​ບັດ​ກົດ​ໝາຍ​ ສ​ຫລ ທັບ​ມ້າງ ການ​ປະ​ຕິ​ບັດ​ງານ​ ລັກ​ລອບ​ຄ້າ​ມະ​ນຸດ 'ຢ່າງ​ຫຼວງ​ຫຼາຍ'
ມີ​ການ​ກ່າວ​ຫາ​ວ່າ ຕາ​ໜ່າງ​ດັງ​ກ່າວນີ້ ລັກ​ລອບ​ພວກ​ຍົກ​ຍ້າຍ​ຖິ່ນ​ຖານ ຫຼາຍໆ​ຮ້ອຍ​ຄົນ​ຈາກ​ເມັກ​ຊິ​ໂກ ກົວ​ເຕ​ມາ​ລາ ແລະ​ໂຄ​ລອມ​ເບຍ 
ເຈົ້າໜ້າທີ່ປະຕິບັດກົດໝາຍຂອງສະຫະລັດ ໃນວັນອັງຄານວານນີ້ ໄດ້ທັບມ້າງກຸ່ມຄ້າມະນຸດ ໃກ້ໆຊາຍແດນຂອງສະຫະລັດຕິດກັບເມັກຊິໂກ ຊຶ່ງເປັນຜົນໃຫ້ມີການລົບກວນຄັ້ງໃຫຍ່ ຕໍ່ຕາໜ່າງການຄ້າມະນຸດ ແລະຈັບກຸມ 8 ຄົນທີ່ຖືກກ່າວຫາວ່າ ເປັນພວກຄ້າມະນຸດ ການທັບມ້າງປາບປາມດັງກ່າວມີຂຶ້ນໃນຂະນະທີ່ລັດຖະບານຂອງປະທານາທິບໍດີໂຈ ໄບເດັນ ຖືກຕຳໜິຕິຕຽນຈາກສະມາຊິກພັກຣີພັບບລີກັນກ່ຽວກັບການຫຼັ່ງໄຫຼຂອງພວກຍົກຍ້າຍຖິ່ນຖານທີ່ບໍ່ມີເອກກະສານ ຈາກເມັກຊິໂກແລະອາເມຣິກາກາງ ເຂົ້າມາໃນສະຫະລັດ ເຈົ້າໜ້າທີ່ຂອງລັດຖະບານກ່າວວ່າ ການປາບປາມການຄ້າມະນຸດແມ່ນສ່ວນນຶ່ງຂອງຍຸດທະສາດ ສຳລັບແກ້ໄຂ “ການເຂົ້າເມືອງແບບບໍ່ປົກກະຕິ” ຂ້າມຊາຍແດນໃນເຂດພາກໃຕ້ຂອງປະເທດ ໃນການຖະແຫຼງຕໍ່ກອງປະຊຸມນັກຂ່າວ ຢູ່ກະຊວງຍຸຕິທຳ ເຈົ້າໜ້າທີ່ປະຕິບັດກົດໝາຍເວົ້າວ່າ ຕາໜ່າງດັ່ງກ່າວ ກຳກັບນຳການປະຕິບັດງານ “ເປັນຈຳນວນຫຼວງຫຼາຍ” ໃນການລັກລອບຫຼາຍໆຮ້ອຍ ຖ້າບໍ່ແມ່ນຫຼາຍໆພັນຄົນ ພວກຍົກຍ້າຍຖິ່ນຖານທີ່ບໍ່ມີເອກກະສານຈາກເມັກຊິໂກ ກົວເຕມາລາ ແລະໂຄລອມເບຍ ເຂົ້າມາໃນສະຫະລັດໃນໄລຍະສອງສາມປີທີ່ຜ່ານມານີ້ ເຈົ້າໜ້າທີ່ກະຊວງຍຸຕິທຳສະຫະລັດ ທີ່ຮັບຜິດຊອບໃນເຂດພາກໃຕ້ຂອງລັດເທັກຊັສ ທ່ານນາງເຈນນີເຟີ ບີ ໂລເວີຣີ ກ່າວວ່າ “ເປັນທີ່ໜ້າເສົ້າໃຈ ກໍລະນີນີ້ແມ່ນໂຕຢ່າງຂອງອັນທີ່ພວກເຮົາມອງເຫັນ ຢູ່ໃນເຂດຂອງພວກເຮົາຫຼາຍໆຄັ້ງ ໂດຍສະເພາະແລ້ວໃນຊຸມຊົນທີຢູ່ໃນເຂດຊາຍແດນ ” ການປະຕິບັດງານໃນຄັ້ງນີ້ ແມ່ນສ່ວນນຶ່ງຂອງກຳລັງປະຕິບັດງານຮ່ວມອາລຟາ ຊຶ່ງເປັນຂໍ້ລິເລີ້ມຂອງພວກເຈົ້າໜ້າທີ່ປະຕິບັດກົດໝາຍທີ່ໄດ້ມີການປະກາດໃນປີກາຍນີ້ ໂດຍລັດຖະມົນຕີກະຊວງຍຸຕິທຳເມີຣິກ ກາແລນ ເພື່ອປາບປາມກຸ່ມຄ້າມະນຸດທີ່ເປັນອັນຕະລາຍ ຊຶ່ງມີການປະຕິບັດງານຢູ່ໃນປະເທດເມັກຊິໂກ ແລະອາເມຣິກາກາງ ຢູ່ໃນຖະແຫຼງການນັ້ນ ທ່ານກາແລນໄດ້ກ່າວເຖິງຄວາມສຳເລັດໃນການປາບປາມທັບມ້າງ ທ່ານກ່າວວ່າ “ການຟ້ອງຮ້ອງຊຶ່ງໄດ້ມີການປະກາດໃນມື້ນີ້ ແມ່ນເປັນພຽງຕົວຢ່າງອັນຫຼ້າສຸດເທົ່ານັ້ນ ຂອງຄວາມສຳເລັດໃນຄວາມພະຍາຍາມເຫຼົ່ານີ້ ກະຊວງຍຸຕິທຳຈະສືບຕໍ່ນຳເອົາຊັບພະຍາກອນໂດຍເຕັມຂອງພວກເຮົາ ມາສະໜັບສະໜຸນການລັກລອບຄ້າມະນຸດ ແລະກຸ່ມລັກລອບອື່ນໆ ທີ່ເປັນອັນຕະລາຍຕໍ່ປະຊາຄົມຂອງພວກເຮົາ ການລ່ວງລະເມີດ ແລະສວຍໃຊ້ພວກຍົກຍ້າຍຖິ່ນຖານ ແລະເປັນໄພຂົ່ມຂູ່ຕໍ່ຄວາມໝັ້ນຄົງແຫ່ງຊາດ ”